Аўтар лічыць шкодным супрацу кансерватараў з прыхільнікамі нацыяналізму. Толькі як ўніверсалістычная ідэя кансерватызм можа супрацьстаяць, як, таксама прэтэндуючаму на ўніверсалізм, бальшавізму, так і «нацыяналістычным забабонам» [12, с. с.180]. Выйсце з агульнаеўрапейскага крызісу М.Здзяхоўскі бачыць толькі ў кансерватыўным фронце народаў [12, с.181]. Менавіта таму ён з'яўляўся прыхільнікам не запатрабаваных польскім урадам ідэй федэрацыі ці аўтаноміі, пабудаваных на салідарнасці насельніцтва краю без увагі на мову і вызнанне [19], прапаноўваў надаць нацыянальным меншасцям магчымасці для нацыянальна-культурнага развіцця, спрыяць развіццю іх адукацыі на нацыянальнай мове, у тым ліку і не перашкаджаць, як рабілася ў тыя часы, магчымасці для выпускнікоў нацыянальных школаў паступаць у польскія універсітэты і г.д. [6, с.14; 8, с.35]. У сферы гаспадаркі ўрад павінен быў бы быць спрыяльным і справядлівым для ўсіх, пры гэтым М.Здзяхоўскі цверда абараняе культурныя і эканамічныя правы польскамоўнай шляхты, ў існаванні якой бачыць гарантыю прысутнасці Польшчы «на Крэсах». Ідэал мысляра — Польшча XV ст., дзяржава прывабная для суседзяў [6, с.15].